**REPUBLIKA HRVATSKA**

**OPĆINSKI SUD U SPLITU**

**Ured predsjednika suda**

Broj: 20- Su- 2318/09

Split, 12. listopada 2009. godine

Na temelju članka 4. i 21. Zakona o pravu na pristup informacijama ("Narodne novine", broj: 172//03), predsjednik Općinskog suda u Splitu donosi

PRAVILNIK

o pravu na pristup informacijama

Opće odredbe

Članak 1.

Ovim Pravilnikom određuju se uvjeti pod kojima se omogućava pravo na pristup informacijama i način ostvarivanja toga prava, te ograničenja prava na pristup informacijama.

Informacije iz članka 20. Zakona o pravu na pristup informacijama o radu Općinskog suda u Splitu, uključujući podatke o aktivnostima objavljuju se u priopćenjima za javnost, a kao izvješća dostavljaju se nadležnim tijelima koja ih objavljuju na način dostupan javnosti.

Članak 2.

Godišnjim rasporedom poslova Općinskog suda određuje se službenik za informiranje i glasnogovornik suda.

Glasnogovornik suda daje obavijesti o radu suda u skladu s Zakonom o sudovima, Sudskim poslovnikom i Zakonom o pravu na pristup informacijama.

Službenik za informiranje:

- obavlja poslove rješavanja pojedinačnih zahtjeva i redovitog objavljivanja informacija,

- unapređuje način obrade, klasificiranja, čuvanja i objavljivanja informacija koje su sadržane u službenim dokumentima koji se odnose na rad i unutarnji ustroj Općinskog suda u Splitu,

- osigurava neophodnu pomoć podnositeljima zahtjeva u svezi s ostvarivanjem prava na pristup informacijama.

Za ostvarivanje prava na pristup informacijama, kao i davanje informacija o pojedinačnim predmetima, službenik za informiranje, a u slučaju njegove spriječenosti glasnogovornik suda.

Katalog informacija

Članak 3.

U Općinskom sudu u Splitu ustrojen je Katalog informacija koji sadrži osobito:

- podatke o ustrojstvenim jedinicama Općinskog suda u Splitu i informacijama kojima

jedinice raspolažu,

- način i vrijeme ostvarivanja prava na pristup informacijama

- razloge zbog kojih se može uskratiti pravo na pristup informacijama,

- način čuvanja i pohrane informacija.

Članak 4.

U Općinskom sudu u Splitu ustrojen je Upisnik o zahtjevima, postupcima i odlukama o ostvarivanju prava na pristup informacijama, kojeg vodi službenik za informiranje u skladu s odredbama Sudskog poslovnika.

Način ostvarivanja prava na pristup informaciji

Članak 5.

Općinski sud u Splitu osigurava ovlaštenicima pravo na pristup informaciji:

- neposrednim uvidom u spise koji su predmet zahtjeva uz ograničenja određena

člankom 7. ovog pravilnika,

- prisustvovanjem na ročištima koja se održavaju u zgradi suda,

- davanjem priopćenja koja se objavljuju na web stranici Općinskog suda u Splitu,

- davanjem pisanih odgovora na upite te

- davanjem usmenih odgovora na upite ovlaštenicima prava na pristup informaciji.

Ovlaštenicima prava na pristup informaciji, omogućit će se pravo na pristup traženoj informaciji na osnovi podataka iz upisnika i spisa koji je predmet zahtjeva na pristup informaciji.

Informacija će se ograničiti na podatke o tome u kojem se stadiju postupak nalazi, a pri davanju informacije zabranjeno je davati izjave o pravilnosti pojedinih sudskih radnji i naredbi,

kao i o vjerojatnom ishodu postupka.

Općinski sud u Splitu će odobriti pristup u one dijelove informacije koji se s obzirom na

prirodu svog sadržaja mogu objaviti.

Na Općinskom sudu u Splitu audio i video snimanja ročišta nisu dopuštena, osim u iznimnim slučajevima, u kojima, na pisani zahtjev, odobrenje daje predsjednik suda uz prethodno očitovanje suca koji vodi postupak, uvažavajući sigurnosne i tehničke uvjete suda.

Pisani zahtjev za audio ili video snimanje ročišta, podnosi se predsjedniku suda ili glasnogovorniku suda ili službeniku za informiranje, najkasnije u roku od 48 sati prije početka održavanja ročišta, a zahtjev koji bude podnesen izvan tog roka, odbacit će se.

Zahtjev na pristup informaciji

Članak 6.

Zahtjev ovlaštenika za pristup informaciji podnosi se u pisanom obliku (putem faxa,

poštom, ili elektroničkom poštom) ili usmeno službeniku za informiranje ili glasnogovorniku sudu.

Pisani zahtjev ovlaštenika za pristup informaciji treba sadržavati :

- naziv i sjedište tijela javne vlasti kojem se zahtjev podnosi,

- ime i prezime i adresu fizičke osobe podnositelja zahtjeva, tvrtku, odnosno naziv pravne osobe i njezino sjedište,

- podatke koji su važni za prepoznavanje tražene informacije

- razloge zbog kojih ovlaštenik traži pravo na pristup informaciji iz kojih proizlazi vjerojatnost pravnog interesa ovlaštenika.

Na potpuni zahtjev službenik za informiranje je obvezan omogućiti podnositelju zahtjeva pristup informaciji u roku od 15 dana od dana primitka zahtjeva.

Rok za ostvarivanje prava na pristup informaciji može se produžiti do 30 dana ukoliko se:

- informacija mora tražiti izvan sjedišta suda,

- jednim zahtjevom traži veći broj različitih informacija.

Ako je zahtjev ovlaštenika nepotpun ili nerazumljiv, službenik za informiranje ili glasnogovornik će pozvati podnositelja zahtjeva da ga ispravi u roku od tri dana. Ako podnositelj zahtjeva ne ispravi zahtjev na odgovarajući način zahtjev će se odbaciti.

Službenik za informiranje

Članak 7.

U Općinskom sudu u Splitu sistematizira se radno mjesto službenika za informiranje.

Službenik za informiranje daje informacije ovlašteniku sukladno katalogu informacija u dijelu u kojem nisu zadužene pisarnice ili druge službe Općinskog suda u Splitu.

Ograničenja na pristup informaciji

Članak 8.

Pravo na pristup informacijama o sudskim postupcima ograničava se odredbama Zakona o parničnom postupku i Zakona o kaznenom postupku u slučajevima kad je temeljem ovih zakona iz suđenja isključena javnost.

Isto se ograničava pristup informacijama kad je odlukom sudskog vijeća u konkretnom predmetu ili dijelu postupka isključena javnost.

Pristup određenim informacijama ograničen je Sudskim poslovnikom i to odredbama članka 59. stavka 6, članka 60., članka 61. i članka 64. koje se odnose na ovlaštenike koji imaju pristup određenim informacijama i informacije koje takvi ovlaštenici mogu tražiti, kao i članka 246. i članka 247. Sudskog poslovnika, koji se odnose na odredbe o rokovima čuvanja arhivske građe u sudovima

Članak 9.

Pravo na pristup informacijama može se ograničiti i iz drugih razloga nabrojenih u članku 8. Zakona o pravu na pristup informacijama, temeljem odredbi Zakona o zaštiti tajnosti podataka, Zakona o zaštiti osobnih podataka, Zakona o medijima i temeljem odredbi Zakona o sudovima o čuvanju službene tajne, kao i u drugim slučajevima propisanim zakonom ili podzakonskim aktom.

Članak 10.

U dijelu prava na pristup informacijama koji nije uređen ovim Pravilnikom, neposredno se primjenjuje Zakon o pravu na pristup informacijama.

Članak 11.

Ovaj Pravilnik primjenjuje se od dana donošenja.

U Splitu, 12.listopada 2009. godine

PREDSJEDNIK SUDA

Ivica Botica